Съдържание

# Разширен филтър

Служи за задаване на разширен филтър.

За достъп до тази команда...

Изберете Данни - Още филтри - Разширен филтър....

## Четене на критериите за филтриране от

Изберете наименуваната област или въведете област от клетки, съдържаща критериите за филтриране, които желаете да използвате.

### Свиване / Разгръщане

Щракнете върху иконата Свиване, за да смалите диалоговия прозорец до размера на входното поле. Така е по-лесно да маркирате нужното обръщение в листа. При това иконата автоматично се превръща в икона Разгръщане. Щракнете върху нея, за да върнете първоначалния размер на диалоговия прозорец.

Диалоговият прозорец се минимизира автоматично, когато щракнете в листа с мишката. След като отпуснете бутона на мишката, диалоговият прозорец се възстановява и областта на обръщението, дефинирана с мишката, се откроява в документа със синя рамка.

Свиване

Разгръщане

## Настройки

Показва допълнителни настройки за филтриране.

#### Отчитане на регистъра

Предизвиква отчитане на регистъра на буквите при филтрирането на данните.

#### Диапазонът съдържа заглавия на колони

Включва заглавията на колони в първия ред от областта с клетки.

#### Копиране на резултата в

Отметнете полето, след което изберете областта от клетки, в която искате да се покажат резултатите от филтрирането. Можете също да изберете наименувана област от списъка.

#### Регулярен израз

Позволява ви да използвате регулярни изрази в дефиницията на филтъра. За списък на регулярните изрази, поддържани от LibreOffice, щракнете тук.

Ако полето за отметка Регулярни изрази е отметнато, можете да използвате регулярни изрази в полето за стойност, ако в полето за условие е „=“ (равно) или „<>“ (не равно). Това се отнася и за съответните клетки, които посочвате за разширен филтър.

#### Без дубликати

Повтарящите се редове се изключват от списъка с филтрирани данни.

#### Запазване на филтъра

Отметнете Копиране на резултатите в и задайте целевия диапазон, в който да се покажат филтрираните данни. Ако това поле е отметнато, диапазонът местоназначение остава свързан с диапазона източник. Източникът трябва да е бил дефиниран като диапазон за база от данни чрез Данни - Дефиниране на диапазон. След това можете да приложите наново зададения филтър по всяко време както следва: щракнете в диапазона източник, след което изберете Данни - Опресняване на диапазон.

## Прилагане на разширени филтри

1. Копирайте заглавията на колони от областите, които трябва да бъдат филтрирани, в празна област от листа, след което въведете критериите за филтриране в ред под заглавията. Хоризонтално подредените в един ред данни винаги се свързват с логическо „И“, а вертикално подредените в колони данни – с логическо „ИЛИ“.

2. След като създадете матрицата за филтриране, изберете областите от листа, които да бъдат филтрирани. Отворете диалоговия прозорец Разширен филтър с командата Данни - Още филтри - Разширен филтър и посочете условията за филтриране.

3. След това натиснете OK и ще видите, че са останали видими само тези редове от оригиналния лист, които отговарят на критериите за търсене. Всички други редове временно са скрити и могат да бъдат показани отново с командата Форматиране - Редове - Показване.

### Пример

Заредете електронна таблица с голям брой записи. Ние сме използвали фиктивен документ Обороти, но вие можете да използвате произволен документ. Документът е оформен по следния начин:

| A | B | C | D | E
1 | Месец | Стандартна | Бизнес | Луксозна | Комплексна
2 | Януари | 125600 | 200500 | 240000 | 170000
3 | Февруари | 160000 | 180300 | 362000 | 220000
4 | Март | 170000 |  |  | и т.н.

Копирайте ред 1 със заглавията на редовете (имената на полетата) например в ред 20. Въведете условията на филтъра, които са свързани с „ИЛИ“, в редовете 21, 22 и т.н.

| A | B | C | D | E
20 | Месец | Стандартна | Бизнес | Луксозна | Комплексна
21 | Януари |  |  |  |
22 |  | <160000 |  |  |

Указва, че ще се показват само редовете, които съдържат стойност Януари в колоната Месец ИЛИ стойност, по-малка от 160000, в колоната Стандартна.

Изберете Данни - Още филтри - Разширен филтър, после изберете областта A20:E22. След като натиснете OK, ще се виждат само филтрираните редове, а останалите ще бъдат скрити.

Теми, свързани с показаната

Прилагане на филтри

Прилагане на автофилтър